בס"ד

גיליון מס' 586 ח' שבט תשע"ז

**בא**

רעיונות על הפרשה על פי תורתו של הרב אביגדר נבנצל שליט"א

ערב יציאתנו ממצרים התורה מצווה: "וּשְׁמַרְתֶּם אֶת הַמַּצּוֹת" (שמות יב, יז) מסביר רש"י: *''שלא יבואו לידי חמוץ''*. ישנן מצוות רבות הקשורות לאיסור חמץ ומצוות אכילת מצה; ראשית - אכילת כזית מצה בליל פסח שנאמר: "בָּעֶרֶב תֹּאכְלוּ מַצֹּת" (שם יח) (עיין רש"י שם). כמו כן איסור אכילת חמץ אשר עונשו חמור במיוחד כפי שכתוב: "כִּי כָּל אֹכֵל מַחְמֶצֶת וְנִכְרְתָה הַנֶּפֶשׁ הַהִוא מֵעֲדַת יִשְׂרָאֵל" (שם יט), איסור בל יראה ובל ימצא "שִׁבְעַת יָמִים שְׂאֹר לֹא יִמָּצֵא בְּבָתֵּיכֶם" (שם), איסור לשחוט את קרבן פסח ביד' ניסן עד שמבערים את החמץ שנאמר: "לֹא תִזְבַּח עַל חָמֵץ דַּם זִבְחִי" (שם כג, יח) ועוד מצוות רבות; כמו כן ישנן מצוות רבות המיועדות להזכיר את יציאת מצרים, שבת וימים טובים הינם זכר ליציאת מצרים, תפילין - זכר ליציאת מצרים, ציצית מזכירה לנו את יציאת מצרים וכו'.

שואל מו"ר הרב נבנצל שליט"א: מדוע התורה החמירה כל כך באיסור חמץ ואכילת מצה בפסח ומה פשר ריבוי המצוות זכר ליציאת מצרים?

אומר הרב: יציאת מצרים היא יסוד גדול בעבודת ה'. במצוות תפילין התורה אומרת: "וְהָיָה לְךָ לְאוֹת עַל יָדְךָ וּלְזִכָּרוֹן בֵּין עֵינֶיךָ...כִּי בְּיָד חֲזָקָה הוֹצִאֲךָ ה' מִמִּצְרָיִם" (שם יג, ט) תפילין של ראש, שהם כנגד המח מרמזים על כך שאנו מחויבים לעבוד את ה' מבחינה שכלית, שכן ביציאת מצרים הוכח שלטון ה' בכל הבריאה; כשהוא רוצה המים נהפכים לדם, האור לחושך, הברד, למרות שיסודו מים - "אֵשׁ מִתְלַקַּחַת בְּתוֹךְ הַבָּרָד" (שם ט, כד) וכן הלאה. נמצא אפוא שהשכל הישר מחייב לעבוד את ה' שיש בכוחו להטיב לעושי רצונו ולהעניש את עוברי רצונו. מאידך, תפילין של יד המונחים כנגד הלב שהוא מקור הרגש, מורים שמבחינה רגשית חייבים לעבוד את ה' מצד הכרת הטוב על כל הניסים ונפלאות שעשה עם אבותינו, כפי שאנו אומרים בתפילה: *''אילו פינו מלא שירה כים ולשוננו רינה כהמון גליו...אין אנחנו מספיקים להודות לך ה' אלוקינו...על אחת מאלף אלפי אלפים...ניסים ונפלאות שעשית עמנו ועם אבותינו''* ובכל זאת הדבר הראשון שעליו אנחנו מודים הוא: *''ממצרים גאלתנו ה' אלוקינו, מבית עבדים פדיתנו''* (מתוך תפילת שחרית של שבת) הוא מה שאמרנו: יציאת מצרים היא יסוד גדול המחייב שכלית ורגשית לקבל עול תורה ומצוות. ממילא מובן מדוע התורה הקפידה על ריבוי מצוות הקשורות ליסוד זה והחמירה כל כך באיסור חמץ ואכילת מצה.

והנה אומר הרב טעם נוסף: "וּשְׁמַרְתֶּם אֶת הַמַּצּוֹת" דרשו חז"ל: *''רבי יאשיה אומר: אל תהי קורא את המצות אלא את המצוות, כדרך שאין מחמיצין את המצות כך אין מחמיצין את המצוות אלא אם באה לידך עשה אותה מיד''* (רש"י שם) איסור אכילת חמץ ומצוות מצה באים לרמוז על זריזות בעבודת ה'. אם אדם לא מזדרז בקיום המצווה הוא עלול להפסיד אותה לגמרי.

כשם שבהכנת המצות אין צורך בשום פעולה מיוחדת על מנת לפסול אותם - די להניח את הבצק ללא עיסוק והבצק מחמיץ מאליו, כך גם במצוה - אם האדם אינו מזדרז בקיומה יתכנו כל מיני עיכובים שעלולים למנוע את קיום המצוה.

הרמח"ל מסביר שהזריזות בקיום המצוה אינה ביטוי של רצון להפטר ממנה אלא שנובעת *"''מיראתו פן לא יזכה לגמור אותה'' "*(מסילת ישרים פ"ז) הזריזות מורה על חיבוב המצוה, שכן אדם המחבב דבר מתעסק בו בזריזות. יסוד זה נלמד מחומרת איסור חמץ.

בנוסף לרעיון זה מידת הזריזות באה להראות שאנו עבדים לה', שהזמן אינו ברשותנו אלא שהוא שייך לקב"ה ועל כן אין לנו רשות לבזבז אותו לריק. לא בכדי המצוה הראשונה היא: "הַחֹדֶשׁ הַזֶּה לָכֶם רֹאשׁ חֳדָשִׁים" (שמות יב, ב) מצות קביעות ראש חודש מורה על חשיבות הזמן, אות וסימן שאנחנו עבדים לה' וכל זמננו מסור לו.

באכילת קודשים יש דין 'חוץ לזמנו'. אדם המקריב קרבן על מנת לאכול כזית ממנו חוץ לזמן שהתורה הגדירה לאכילתו, כגון קרבן תודה הנאכל ביום הבאתו ובלילה שלאחריו עד חצות, אם המקריב חשב באחד משלבי הקרבתו לאכול ממנו למחרת, הרי שפסל במחשבה זו את הקרבן והפך אותו ל'פיגול'. ישנה מחשבה נוספת הפוסלת את הקרבן והיא מחשבת 'חוץ למקומו', אדם שחשב לאכול מהקרבן מחוץ למקום המוגדר לאכילתו הרי שפסל אותו. ואעפ"כ יש חילוק משמעותי בין שני הדינים הללו: האוכל קרבן שנפסל משום מחשבת 'חוץ לזמנו' חייב כרת ואילו האוכל קרבן שנפסל משום מחשבת 'חוץ למקומו' חייב מלקות, עונש הרבה פחות חמור מכרת. מדוע התורה הקפידה כל כך על שמירת מסגרת הזמן יותר משמירת מסגרת המקום?

אומר הרב: יתכן שהסיבה היא מפני שהקפדה על שמירת מסגרת הזמן מצביעה על היותנו עבדים לה'; עבד אינו אדון על זמנו, זמנו שייך לאדונו ועל כן התורה דורשת התבוננות מרבית בכדי למנוע פרצה במסגרת הזמן.

חז"ל מגלים לנו שדווקא בנקודה זו הסיתו כומרי הבעל את עם ישראל לעבוד עבודה זרה. הנביא אומר: "בֹּאוּ בֵית אֵל וּפִשְׁעוּ הַגִּלְגָּל הַרְבּוּ לִפְשֹׁעַ" (עמוס ד, ד) עדיף לכם לעבוד את עגלו של ירבעם מלעבוד את ה' במקדש; ישנן דרישות רבות במקדש, כגון "וְלֹא יָלִין חֵלֶב חַגִּי עַד בֹּקֶר" (שמות כג,יח) ועבודת אלילים אומרת: "וְהָבִיאוּ לַבֹּקֶר זִבְחֵיכֶם" (עמוס שם) כלומר אפשר להקריב גם בבוקר; הוא אומר: "בְּיוֹם זִבְחֲכֶם יֵאָכֵל וּמִמָּחֳרָת" (ויקרא יט, ו) ואילו עבודת אלילים אומרת: "לִשְׁלֹשֶׁת יָמִים מַעְשְׂרֹתֵיכֶם" (עמוס שם) דהיינו אין צורך למהר כל כך לאכול את הזבח, אפשר גם ביום השלישי; התורה דורשת שרוב לחמי תודה יהיו מצה ועבודת אלילים אומרת: "וְקַטֵּר מֵחָמֵץ תּוֹדָה" (שם) דהיינו אין צורך להקפיד על חמוץ העיסה.

רואים מכאן שהנביא מקפיד להדגיש את הוויתורים של העבודה זרה הקשורים לזמן בכדי ללמד אותנו שעיקר גדול בעבודת ה' הוא לשמור על מסגרת הזמן כפי שאמרנו.

לכשנתבונן נגלה שגם היום מנסים להשפיע עלינו כל מיני גורמים על בזבוז זמן, ומשתמשים בביטויים כגון 'להעביר את הזמן' או 'לשרוף את הזמן' וכד'. מחובתנו לעמוד איתנים כנגד פיתוי זה ולנצל כל רגע לעבודת השי"ת לעשות נחת רוח ליוצרנו ולעשות רצון בוראנו.

עלון זה מוקדש כל השנה ב"נ לע"נ הרבנית שפרה נבנצל בת לאה זצ"ל

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, הרבנית שפרה בת לאה, שרה בת מרים, שרה חנה לויזה בת פאני; שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** [jalabe@neto.net.il](mailto:jalabe@neto.net.il) **ללא תשלום לזיכוי הרבים**

השיחה נערכה על פי הבנתו של העורך. כל טעות או חסרון יש לתלות בעורך בלבד.

ניתן לעיין בעלונים קודמים באתר

<http://sites.google.com/site/rabbinebenzahl>

**עלון זה יהיה מוקדש לרפואתה השלמה של אורלי בת דונה וסילביה רות בת אסתר**